CELEX: 62008TN0171
Language: el
Date: 2008-05-07 00:00:00
Title: Υπόθεση T-171/08: Προσφυγή της 7ης Μαΐου 2008 — Berliner Institut für Vergleichende Sozialforschung κατά Επιτροπής

5.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/43
            
         Προσφυγή της 7ης Μαΐου 2008 — Berliner Institut für Vergleichende Sozialforschung κατά Επιτροπής
   (Υπόθεση T-171/08)
   (2008/C 171/82)
   Γλώσσα διαδικασίας: η γερμανική
   Διάδικοι
   
      Προσφεύγον: Berliner Institut für Vergleichende Sozialforschung e.V. (Βερολίνο, Γερμανία) (εκπρόσωπος: U. Claus, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 30ής Οκτωβρίου 2007, όπως διαμορφώθηκε με το έγγραφο της 7ης Μαρτίου 2008, για την οριστική έγκριση της καταβολής 9 215,20 ευρώ στο πλαίσιο του προγράμματος «Ψυχικά τραυματισμένοι πρόσφυγες στην ΕΕ» βάσει της «Grant Agreement JAI/2004/ERF/073», καθόσον με την απόφαση αυτή προβλέπεται η μη καταβολή στο προσφεύγον ποσού υπερβαίνοντος τα 9 215,20 ευρώ,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Το προσφεύγον και η Επιτροπή υπέγραψαν τον Μάιο του 2005 σύμβαση για την εκτέλεση ενός προγράμματος στο πλαίσιο του Ευρωπαϊκού Ταμείου για τους Πρόσφυγες. Με έγγραφο της 30ής Οκτωβρίου 2007, το περιεχόμενο του οποίου επιβεβαιώθηκε με το έγγραφο της 7ης Μαρτίου 2008, η καθής απέστειλε στο προσφεύγον τον διορθωμένο υπολογισμό των ποσών που οφείλονταν ακόμη στο προσφεύγον· κατά τον υπολογισμό αυτό, ένα μέρος των εξόδων του δεν αναγνωριζόταν ότι έπρεπε να χρηματοδοτηθεί. Κατά του εγγράφου της Επιτροπής της 7ης Μαρτίου 2008 στρέφεται το προσφεύγον με την υπό κρίση προσφυγή.
   Προς στήριξη της προσφυγής του, το προσφεύγον ισχυρίζεται ότι για την προσβαλλόμενη απόφαση δεν έχει τηρηθεί η υποχρέωση αιτιολόγησης, διότι η καθής έχει εναλλάξει επανειλημμένα τις αιτιολογίες της απόφασής της. Επιπλέον, έχει παραβιαστεί η αρχή της διεξαγωγής δίκαιης διαδικασίας. Τέλος, τα πραγματικά περιστατικά εκτιμήθηκαν εσφαλμένα, κατά παράβαση αφενός των ρυθμίσεων της Grant Agreement και αφετέρου της αρχής της προστασίας της δικαιολογημένης εμπιστοσύνης.